CELEX: 32017D0168
Language: el
Date: 2017-01-31 00:00:00
Title: Εκτελεστική απόφαση (ΕΕ) 2017/168 της Επιτροπής, της 31ης Ιανουαρίου 2017, για την αναγνώριση των τεχνικών προδιαγραφών της «ομάδας μελέτης του διαδικτύου» (IETF) που θα χρησιμοποιούνται για αναφορά στις δημόσιες συμβάσεις (Κείμενο που παρουσιάζει ενδιαφέρον για τον ΕΟΧ )

1.2.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 27/151
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/168 ΤΗΣ ΕΠΙΤΡΟΠΉΣ
   της 31ης Ιανουαρίου 2017
   για την αναγνώριση των τεχνικών προδιαγραφών της «ομάδας μελέτης του διαδικτύου» (IETF) που θα χρησιμοποιούνται για αναφορά στις δημόσιες συμβάσεις
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με την ευρωπαϊκή τυποποίηση, την τροποποίηση των οδηγιών του Συμβουλίου 89/686/ΕΟΚ και 93/15/ΕΟΚ και των οδηγιών του Ευρωπαϊκού Κοινοβουλίου και του Συμβουλίου 94/9/ΕΚ, 94/25/ΕΚ, 95/16/ΕΚ, 97/23/ΕΚ, 98/34/ΕΚ, 2004/22/ΕΚ, 2007/23/ΕΚ, 2009/23/ΕΚ και 2009/105/ΕΚ και την κατάργηση της απόφασης 87/95/ΕΟΚ του Συμβουλίου και της απόφασης αριθ. 1673/2006/ΕΚ του Ευρωπαϊκού Κοινοβουλίου και του Συμβουλίου (1), και ιδίως το άρθρο 13 παράγραφος 1,
   Έπειτα από διαβούλευση με την ευρωπαϊκή πολυμερή πλατφόρμα φορέων για την τυποποίηση των ΤΠΕ και με τους εμπειρογνώμονες του κλάδου,
   Εκτιμώντας τα ακόλουθα:
   
               (1)
            
            
               Η τυποποίηση διαδραματίζει σημαντικό ρόλο στην υποστήριξη της στρατηγικής «Ευρώπη 2020», όπως ορίζεται στην ανακοίνωση της Επιτροπής με τίτλο «Ευρώπη 2020: Στρατηγική για έξυπνη, διατηρήσιμη και χωρίς αποκλεισμούς ανάπτυξη» (2). Πολλές εμβληματικές πρωτοβουλίες της στρατηγικής «Ευρώπη 2020» υπογραμμίζουν τη σημασία της εθελοντικής τυποποίησης σε αγορές προϊόντων ή υπηρεσιών, προκειμένου να εξασφαλίζεται η συμβατότητα και η διαλειτουργικότητα μεταξύ προϊόντων και υπηρεσιών, να προωθείται η τεχνολογική ανάπτυξη και να παρέχεται υποστήριξη στην καινοτομία.
            
         
               (2)
            
            
               Η σημασία των προτύπων αναγνωρίζεται επίσης στην ανακοίνωση της Επιτροπής με τίτλο «Αναβάθμιση της ενιαίας αγοράς: περισσότερες ευκαιρίες για τους πολίτες και τις επιχειρήσεις» (3), η οποία θεωρεί τα πρότυπα απαραίτητα για την ευρωπαϊκή ανταγωνιστικότητα και καθοριστικά για την καινοτομία και την πρόοδο στην ενιαία αγορά, διότι αυξάνουν την ασφάλεια, τη διαλειτουργικότητα και τον ανταγωνισμό και συντελούν στην άρση των εμπορικών φραγμών.
            
         
               (3)
            
            
               Η ολοκλήρωση της ψηφιακής ενιαίας αγοράς αποτελεί βασική προτεραιότητα για την Ευρωπαϊκή Ένωση, όπως τονίζεται στην ετήσια στρατηγική ανάπτυξης για το 2015 της Επιτροπής (4). Στην ανακοίνωσή της σχετικά με τη στρατηγική για την ψηφιακή ενιαία αγορά της Ευρώπης (5), η Επιτροπή επισημαίνει τον ρόλο της τυποποίησης και της διαλειτουργικότητας στη δημιουργία ευρωπαϊκής ψηφιακής οικονομίας με μακροπρόθεσμο δυναμικό ανάπτυξης.
            
         
               (4)
            
            
               Στην ψηφιακή κοινωνία, τα παραδοτέα τυποποίησης καθίστανται αναγκαία για την εξασφάλιση της διαλειτουργικότητας μεταξύ συσκευών, εφαρμογών, αποθετηρίων δεδομένων, υπηρεσιών και δικτύων. Η ανακοίνωση της Επιτροπής με τίτλο «Ένα στρατηγικό όραμα για τα ευρωπαϊκά πρότυπα: Προχωρώντας προς τα εμπρός για την ενίσχυση και την επιτάχυνση της βιώσιμης ανάπτυξης της ευρωπαϊκής οικονομίας έως το 2020» (6) αναγνωρίζει την ιδιαιτερότητα της τυποποίησης στον τομέα των τεχνολογιών των πληροφοριών και των επικοινωνιών (ΤΠΕ), όπου συχνά αναπτύσσονται λύσεις, εφαρμογές και υπηρεσίες από παγκόσμια φόρουμ και κοινοπραξίες για τις ΤΠΕ που έχουν αναδειχθεί σε ηγετικούς οργανισμούς ανάπτυξης προτύπων ΤΠΕ.
            
         
               (5)
            
            
               Ο κανονισμός (ΕΕ) αριθ. 1025/2012 αποβλέπει στον εκσυγχρονισμό και στη βελτίωση του ευρωπαϊκού πλαισίου τυποποίησης. Θεσπίζει ένα σύστημα βάσει του οποίου η Επιτροπή μπορεί να αποφασίσει να αναγνωρίσει τις σχετικότερες και ευρύτερα αποδεκτές τεχνικές προδιαγραφές των ΤΠΕ που έχουν εκδοθεί από οργανισμούς που δεν είναι ευρωπαϊκοί, διεθνείς ή εθνικοί οργανισμοί τυποποίησης. Η δυνατότητα χρήσης του πλήρους φάσματος των τεχνικών προδιαγραφών των ΤΠΕ κατά την προμήθεια υλισμικού, λογισμικού και υπηρεσιών τεχνολογίας των πληροφοριών θα καταστήσει δυνατή τη διαλειτουργικότητα μεταξύ συσκευών, υπηρεσιών και εφαρμογών, θα βοηθήσει τις δημόσιες διοικήσεις να αποφεύγουν εγκλωβισμούς που προκύπτουν όταν ο αγοραστής-δημόσιος φορέας δεν μπορεί να αλλάξει τον πάροχο υπηρεσιών μετά τη λήξη της σύμβασης λόγω της χρήσης ιδιοταγών λύσεων ΤΠΕ και θα ενθαρρύνει τον ανταγωνισμό στον τομέα της προμήθειας διαλειτουργικών λύσεων ΤΠΕ.
            
         
               (6)
            
            
               Για να είναι οι τεχνικές προδιαγραφές των ΤΠΕ επιλέξιμες για αναφορά στις δημόσιες συμβάσεις, πρέπει να συμμορφώνονται με τις απαιτήσεις που ορίζονται στο παράρτημα II του κανονισμού (ΕΕ) αριθ. 1025/2012. Η συμμόρφωση με τις απαιτήσεις αυτές εξασφαλίζει για τις δημόσιες αρχές ότι οι τεχνικές προδιαγραφές των ΤΠΕ καθορίζονται σύμφωνα με τις αρχές του ανοικτού χαρακτήρα, της αμεροληψίας, της αντικειμενικότητας και της μη επιβολής διακρίσεων, που αναγνωρίζονται από τον Παγκόσμιο Οργανισμό Εμπορίου (ΠΟΕ) στον τομέα της τυποποίησης.
            
         
               (7)
            
            
               Η απόφαση για την αναγνώριση των προδιαγραφών των ΤΠΕ πρόκειται να εκδοθεί ύστερα από διαβούλευση με την ευρωπαϊκή πολυμερή πλατφόρμα φορέων για την τυποποίηση των ΤΠΕ η οποία συγκροτήθηκε με απόφαση της Επιτροπής (7), όπως συμπληρώνεται από άλλες μορφές διαβούλευσης με εμπειρογνώμονες του κλάδου.
            
         
               (8)
            
            
               Στις 11 Ιουνίου 2015 η ευρωπαϊκή πολυμερής πλατφόρμα φορέων για την τυποποίηση των ΤΠΕ αξιολόγησε 28 τεχνικές προδιαγραφές της «ομάδας μελέτης του διαδικτύου» (IETF) με βάση τις απαιτήσεις που καθορίζονται στο παράρτημα II του κανονισμού (ΕΕ) αριθ. 1025/2012 και εξέδωσε θετική γνώμη σχετικά με την αναγνώρισή τους για αναφορά κατά την ανάθεση δημόσιων συμβάσεων. Η αξιολόγηση των τεχνικών προδιαγραφών IETF υποβλήθηκε στη συνέχεια σε διαβούλευση με τομεακούς εμπειρογνώμονες, οι οποίοι επιβεβαίωσαν τη θετική γνωμοδότηση σχετικά με την αναγνώρισή της.
            
         
               (9)
            
            
               Την ανάπτυξη και διαχείριση των 27 τεχνικών προδιαγραφών έχει αναλάβει η IETF, το κύριο όργανο που ασχολείται με την ανάπτυξη νέων διαδικτυακών πρότυπων προδιαγραφών υψηλής ποιότητας για τον σχεδιασμό, τη χρήση και τη διαχείριση του διαδικτύου. Η IETF είναι μια παγκόσμια οργάνωση με βάση τη «διαδικτυακή τυποποιημένη διαδικασία», μια ανοικτή, διαφανή και βασισμένη στη συναίνεση μέθοδο την οποία χρησιμοποιεί η διαδικτυακή κοινότητα για την τυποποίηση πρωτοκόλλων και διαδικασιών προς όφελος όλων των χρηστών παγκοσμίως.
            
         
               (10)
            
            
               Οι 27 τεχνικές προδιαγραφές IETF χρησιμοποιούνται σε ευρεία κλίμακα για διαδικτυακούς σκοπούς. Αποτελούνται από πρότυπα και πρωτόκολλα για τη σύσταση διαδικτύου [πρωτόκολλο ελέγχου μετάδοσης/πρωτόκολλο διαδικτύου (Transmission Control Protocol / Internet protocol — TCP/IP), πρωτόκολλο διαγράμματος δεδομένων χρήστη (User Datagram Protocol — UDP), σύστημα ονομάτων χώρου (Domain Name System — DNS), πρωτόκολλο δυναμικής διάρθρωσης ξενιστή (Dynamic Host Configuration Protocol — DHCP), απλό πρωτόκολλο διαχείρισης δικτύου (Simple Network Management Protocol — SNMP), αρχιτεκτονική ασφάλειας για το πρωτόκολλο διαδικτύου (Security Architecture for the Internet Protocol — IPsec) και πρωτόκολλο δικτυακού χρόνου (Network Time Protocol — NTP)]· πρότυπα και πρωτόκολλα για ασφαλείς συνδέσεις [πρωτόκολλο ασφαλούς κελύφους 2 (SSH-2), πρωτόκολλο ασφάλειας επιπέδου μεταφοράς (TLS) και πιστοποίηση υποδομής δημόσιας κλείδας διαδικτύου X.509 (PKIX) και προφίλ καταλόγου ανάκλησης πιστοποιητικών (CRL)]· πρότυπα και πρωτόκολλα για τη σύσταση δικτυακού τόπου [πρωτόκολλο μεταφοράς υπερκειμένου (Hypertext Transfer Protocol — HTTP), αναβάθμιση σε TLS στο HTTP/1.1, ενιαία αναγνωριστικά πόρων (Uniform Resource Identifiers — URI), ενιαίος εντοπιστής πόρου (Uniform Resource Locator — URL), ενιαία ονόματα πόρων (Uniform Resource Names — URN), πρωτόκολλο μεταφοράς αρχείων (File Transfer Protocol — FTP), μορφότυπο μετασχηματισμού Unicode 8 δυφίων (8-bit Unicode Transformation Format — UTF-8), συμβολισμός αντικειμένου JavaScript (JavaScript Object Notation — JSON)]· πρότυπα και πρωτόκολλα για το ηλεκτρονικό ταχυδρομείο, το ημερολόγιο και τις εφαρμογές ειδήσεων [Απλό πρωτόκολλο μεταφοράς ταχυδρομείου (Simple Mail Transfer Protocol — SMTP), πρωτόκολλο πρόσβασης μηνυμάτων διαδικτύου (Internet Message Access Protocol — IMAP), πρωτόκολλο ηλεκτρονικού ταχυδρομείου — έκδοση 3 (Post Office Protocol — version 3 — POP3), επεκτάσεις ταχυδρομείου διαδικτύου πολλαπλών σκοπών (Multipurpose Internet Mail Extensions — MIME), πρωτόκολλο μεταφοράς ειδήσεων στο δίκτυο (Network News Transfer Protocol — NNTP), προδιαγραφές διαδικτυακού ημερολογίου και προγραμματισμού κύριου αντικειμένου (Internet Calendaring and Scheduling Core Object Specification — iCalendar), vCard (VCF), κοινό μορφότυπο και τύπος MIME για τιμές οριοθετημένες με κόμματα (Comma-Separated Values — CSV)] και πρότυπα και πρωτόκολλα για εφαρμογές πολυμεσικής μετάδοσης συνεχούς ροής [πρωτόκολλο μεταφοράς σε πραγματικό χρόνο (Real-time Transport Protocol — RTP) και πρωτόκολλο εκκίνησης συνόδου (Session Initiation Protocol — SIP)].
            
         
               (11)
            
            
               Επομένως, οι 27 ανωτέρω τεχνικές προδιαγραφές IETF θα πρέπει να αναγνωριστούν ως τεχνική προδιαγραφή ΤΠΕ επιλέξιμη για αναφορά σε δημόσιες συμβάσεις,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Οι τεχνικές προδιαγραφές της «μονάδας μελέτης του διαδικτύου (IETF)» που αναφέρονται στο παράρτημα είναι επιλέξιμες για αναφορά στην ανάθεση δημόσιων συμβάσεων.
   Άρθρο 2
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 31 Ιανουαρίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 316 της 14.11.2012, σ. 12.
   
      (2)  COM(2010) 2020 τελικό της 3ης Μαρτίου 2010.
   
      (3)  COM(2015) 550 final της 28ης Οκτωβρίου 2015.
   
      (4)  COM(2014) 902.
   
      (5)  COM(2015) 192 final της 6ης Μαΐου 2015.
   
      (6)  COM(2011) 311 τελικό της 1ης Ιουνίου 2011.
   
      (7)  Απόφαση της Επιτροπής της 28ης Νοεμβρίου 2011 σχετικά με τη σύσταση της ευρωπαϊκής πολυμερούς πλατφόρμας φορέων για την τυποποίηση των ΤΠΕ (ΕΕ C 349 της 30.11.2011, σ. 4).
   
      ΠΑΡΑΡΤΗΜΑ
      
         Κατάλογος των τεχνικών προδιαγραφών της «ομάδας μελέτης του διαδικτύου» (IETF) που είναι επιλέξιμες για αναφορά στις δημόσιες συμβάσεις
          (1)
      
      
                  1.
               
               
                  Πρωτόκολλο ελέγχου μετάδοσης / πρωτόκολλο διαδικτύου (Transmission Control Protocol / Internet protocol — TCP/IP)
               
            
                  2.
               
               
                  Πρωτόκολλο διαγράμματος δεδομένων χρήστη (User Datagram Protocol — UDP)
               
            
                  3.
               
               
                  Σύστημα ονομάτων χώρου (Domain Name System — DNS)
               
            
                  4.
               
               
                  Πρωτόκολλο δυναμικής διάρθρωσης ξενιστή (Dynamic Host Configuration Protocol — DHCP)
               
            
                  5.
               
               
                  Απλό πρωτόκολλο διαχείρισης δικτύου (Simple Network Management Protocol — SNMP)
               
            
                  6.
               
               
                  Αρχιτεκτονική ασφάλειας για το πρωτόκολλο διαδικτύου (Security Architecture for the Internet Protocol — IPsec)
               
            
                  7.
               
               
                  Πρωτόκολλο δικτυακού χρόνου (Network Time Protocol — NTP)
               
            
                  8.
               
               
                  Πρωτόκολλο ασφαλούς κελύφους 2 (Secure Shell-2 Protocol — SSH-2)
               
            
                  9.
               
               
                  Πρωτόκολλο ασφάλειας επιπέδου μεταφοράς (Transport Layer Security Protocol — TLS)
               
            
                  10.
               
               
                  Πιστοποίηση υποδομής δημόσιας κλείδας διαδικτύου X.509 (Internet X.509 Public Key Infrastructure Certificate — PKIX) και προφίλ καταλόγου ανάκλησης πιστοποιητικών (Certificate Revocation List — CRL)
               
            
                  11.
               
               
                  Πρωτόκολλο μεταφοράς υπερκειμένου (Hypertext Transfer Protocol — HTTP)
               
            
                  12.
               
               
                  Αναβάθμιση σε TLS στο HTTP/1.1 (HTTPS)
               
            
                  13.
               
               
                  Ενιαία αναγνωριστικά πόρων (Uniform Resource Identifiers — URI)
               
            
                  14.
               
               
                  Ενιαίος εντοπιστής πόρου (Uniform Resource Locator — URL)
               
            
                  15.
               
               
                  Ενιαία ονόματα πόρων (Uniform Resource Names — URN)
               
            
                  16.
               
               
                  Πρωτόκολλο μεταφοράς αρχείων (File Transfer Protocol — FTP)
               
            
                  17.
               
               
                  Μορφότυπο μετασχηματισμού Unicode 8 δυφίων (8-bit Unicode Transformation Format — UTF-8)
               
            
                  18.
               
               
                  Απλό πρωτόκολλο μεταφοράς ταχυδρομείου (Simple Mail Transfer Protocol — SMTP)
               
            
                  19.
               
               
                  Πρωτόκολλο πρόσβασης μηνυμάτων διαδικτύου (Internet Message Access Protocol — IMAP)
               
            
                  20.
               
               
                  Πρωτόκολλο ηλεκτρονικού ταχυδρομείου — έκδοση 3 (Post Office Protocol — version 3 — POP3)
               
            
                  21.
               
               
                  Επεκτάσεις ταχυδρομείου διαδικτύου πολλαπλών σκοπών (Multipurpose Internet Mail Extensions — MIME)
               
            
                  22.
               
               
                  Πρωτόκολλο μεταφοράς ειδήσεων στο δίκτυο (Network News Transfer Protocol — NNTP)
               
            
                  23.
               
               
                  Προδιαγραφές διαδικτυακού ημερολογίου και προγραμματισμού κύριου αντικειμένου (Internet Calendaring and Scheduling Core Object Specification — iCalendar)
               
            
                  24.
               
               
                  Πρότυπο μορφής αρχείου για ηλεκτρονικές επαγγελματικές κάρτες (vCard)
               
            
                  25.
               
               
                  Κοινό μορφότυπο και τύπος MIME για τιμές οριοθετημένες με κόμματα (Comma-Separated Values — CSV)
               
            
                  26.
               
               
                  Πρωτόκολλο μεταφοράς σε πραγματικό χρόνο (Real-time Transport Protocol — RTP)
               
            
                  27.
               
               
                  Πρωτόκολλο εκκίνησης συνόδου (Session Initiation Protocol — SIP)
               
            
         (1)  Οι προδιαγραφές IETF διατίθενται για δωρεάν τηλεφόρτωση από το http://www.rfc-editor.org/